Godka afrikaans, inakšy: afrikanersko godka (af. "Afrikaans") to wywodzōnco sie s siedymnastawiecnygo niderlandzkigo godka indoojropejsko, šyroko rozpowšychńōno we Republice Pouedniowyj Afriki a Namibiji, ze myńšymi grupami užywajōncych we Botswanie, Angoli, Swazilandzie, Zimbabwe, Lesotho, Zambiji a Argentynie. Godka afrikanersko je guōwnōm godkōm lo jydnyj třeciyj Pouedniowyj Afriki. Počōnkowo, djalykt niderlandzkigo stosowany sam mianowano ‘"přilōndkowym niderlandzkym", pōźnij tyž ‘"afrikańskim niderlandzkym" lebo ‘"kuchennym niderlandzkym". Tak sie go mianowouo djalyktym aže do XIX wieku. We 1925 ôstou ôficjalnōm godkōm RPA. Do 1961 wespōu s niderlandzkym bōua ôficjalno, kedy tōm drōgōm pōmiyniono na angelski. Afrikaans to godka kero nojbaři sie rozwinyua na kōntynyncie afrikańskym. Afrikaans kej godkōm ôjčystōm posuōguje sie ōng. 6,2 mln miyškańcōw RPA, s čygo wiynkšość stanowiōm Koloredzi, a dodatkowo 4 mln kej jydnōm s dwōch godek ôjčystych (do kupy ōng. 26% populacyje RPA). Nojwiyncyj užytkownikōw afrikaans skupio sie we stolicy kraju – Tshwane a we Bloemfontein, a tyž na coukym ôbšaře Kraju Přilōndkowygo, eli we zachodnij tajli RPA. Ze wspōučesnych prowincyji RPA nojwiynkšym udziouym godajōncych afrikaans cechujōm sie: Pouedniowo Prowincyjo Přilōndkowo (Suid-Kaap) – 70% Pōunocno Prowincyjo Přilōndkowo (Noord-Kaap) – 54% Wschodnio Prowincyjo Přilōndkowo (Oos-Kaap) – 30% Zachodni Transwal (Wes-Transvaal) – 22% Mpōmalanga (rygiōn stouečny) – 21% Ôrańje – 16% Wschodni Transwal (Oos-Transvaal) – 12%